Tokom izlaganja ambasadora Sjedinjenih Američkih Država Kajla Skata u zgradi niškog Univerziteta, Dragan Krstić iz Centra za ljudska prava i demokratiju bacio je sa balkona letke “Ne u NATO” i vikao “ubice” i “Kosovo je Srbija”. Napustio je salu uz pratnju policije.

Dragan Krstić već je iskusan u prekidanju skupova, jer je ranije prekidao i mitinge i obraćanja predsednika SNS i Srbije Aleksandra Vučića, a pored anti-američkih stavova naveo je da se zalaže za “decentralizaciju jer nas Beograd ugnjetava”.

Yankee go home, ne treba nam američka demokratija, gađali ste nas bombama i uranijumom. Teksas je Meksiko, Krim je Rusija, Kosovo je Srbija - rekao je Krstić.

Predsednik Kluba Srpsko-američkog prijateljstva u Nišu Dragan Milić, koji je organizator predavanja, ocenio je ovaj “incident” pozitivno.

Dobar je ovaj incident, to je američka demokratija na delu, tako je bilo i sa predsedničkom kampanjom Donalda Trampa, pa je on pobedio. To znači da smo i mi na dobrom putu i da ćemo i mi pobediti. Ovo je sastavni deo demokratije - rekao je Milić.